ইউনিসেফ যুক্তরাজ্য

**ইউনিসেফ যুক্তরাজ্য** বা **ইউনিসেফ ইউকে** হলো উন্নত দেশসমূহে অবস্থিত ইউনিসেফের ৩২টি জাতীয় কমিটির একটি। এসব জাতীয় কমিটি ইউনিসেফের জন্যে বিশ্বব্যাপী জরুরি অবস্থা ও উন্নয়নমূলক কাজের জন্য তহবিল সংগ্রহ করে। আন্তর্জাতিকভাবে ইউনিসেফ হলো শীর্ষস্থানীয় শিশু সংস্থা, যা বিশ্বের ১৫০ টিরও বেশি স্বল্পোন্নত বা উন্নয়নশীল দেশের শিশুদের অধিকার প্রতিষ্ঠায় কাজ করে। সংস্থাটি শিশুদের জীবন উন্নত করার জন্য স্থানীয় সম্প্রদায়, সংস্থা ও সরকারের সাথে যৌথভাবে কাজ করে। 

ইউনিসেফ বিশ্বের বিভিন্ন দেশে কাজ করার ফলে এটি এক দেশের অভিজ্ঞতা ও জ্ঞান অন্য দেশে কাজে লাগাতে পারে। একই সঙ্গে ইউনিসেফের মোট কর্মীর ৮৫ শতাংশেরও বেশি সরাসরি উন্নয়নশীল দেশগুলোতে কর্মরত রয়েছে, তাই যে সকল দেশ বা অঞ্চলে শিশু ও নারীদের অধিক সহায়তার প্রয়োজন, সেখানে তারা সরাসরি গিয়েই দ্রুত ও কার্যকর সহায়তা প্রদান করতে সক্ষম হয়।  ইউনিসেফ বিশ্বাস করে যে, প্রতিটি শিশুর জন্য বিশুদ্ধ পানি, পুষ্টিকর খাদ্য, স্বাস্থ্যসেবা, শিক্ষা এবং বেড়ে ওঠার জন্য নিরাপদ পরিবেশ থাকা উচিত। সংস্থাটি জাতিসংঘের শিশু অধিকার সনদকে সমর্থন করে এবং সনদে স্বাক্ষরকারী ও অঙ্গীকারবদ্ধ আন্তর্জাতিক সম্প্রদায়ের কার্যক্রমের তদারকি করে। 

ইউনিসেফের কার্যক্রম জাতিসংঘের অর্থায়নে চলে না; বরং এটি বিশ্বের শিশুদের পক্ষে কাজ চালানোর জন্য পুরোপুরি স্বতঃস্ফূর্ত অনুদানের উপর নির্ভরশীল। তাই ইউনিসেফের জন্য ইউনিসেফ যুক্তরাজ্য বিভিন্ন উপায়ে তহবিল সংগ্রহ করে; যেমন: জনসাধারণের অনুদান, কার্ড ও উপহার বিক্রি, কোম্পানিগুলোর সঙ্গে অংশীদারিত্ব এবং বিশেষ অনুষ্ঠান আয়োজন। ইউনিসেফ যুক্তরাজ্য একটি নিবন্ধিত দাতব্য প্রতিষ্ঠান। তহবিল সংগ্রহের পাশাপাশি এটি শিশুদের জন্য স্থায়ী পরিবর্তনের পক্ষেও কথা বলে। উদাহরণস্বরূপ, এটি যুক্তরাজ্য ও আন্তর্জাতিকভাবে শিশুদের অধিকারের জন্য ক্ষতিকর সরকারি নীতি ও অনুশীলন পরিবর্তনের জন্য কাজ করে। 

## কর্মকতাগণ
জন স্পার্কস ২০২২ সালের জানুয়ারি মাসে প্রধান নির্বাহী কর্মকর্তা (সিইও) হিসেবে নিয়োগ পান।

অভিনেত্রী অলিভিয়া কলম্যান ২০২০ সালের ৩ সেপ্টেম্বর ইউনিসেফ যুক্তরাজ্যের প্রেসিডেন্ট হিসেবে নিয়োগপ্রাপ্ত হন। এর আগে ২০১৯ সালে তিনি সংস্থার আনুষ্ঠানিক শুভেচ্ছা দূত হয়েছিলেন। এই পদটি মূলত একটি সম্মানসূচক ও স্বেচ্ছাসেবামূলক পদবী, যার মূল লক্ষ্য হলো বিশ্বজুড়ে শিশুদের বিভিন্ন সমস্যার বিষয়ে সচেতনতা বৃদ্ধি করা এবং ইউনিসেফের কার্যক্রমের জন্য তহবিল সংগ্রহ করা।

## শুভেচ্ছাদূত (স্থানীয় প্রতিনিধি)
ইউনিসেফ যুক্তরাজ্য দীর্ঘদিন ধরেই তাদের শুভেচ্ছাদূত ও উচ্চপর্যায়ের সমর্থকদের কাছ থেকে সহায়তা পেয়ে আসছে। এই সকল বিশিষ্ট ব্যক্তি ইউনিসেফের কার্যক্রম প্রচার, শিশুদের পক্ষে কথা বলা এবং অর্থ সংগ্রহে অত্যন্ত গুরুত্বপূর্ণ ভূমিকা পালন করেন। শুভেচ্ছাদূতদের সহায়তার মাধ্যমে সংস্থাটি আরো বৃহত্তর জনগোষ্ঠীর কাছে পৌঁছাতে সক্ষম হয় এবং সারা বিশ্বের সর্বাধিক ঝুঁকিপূর্ণ শিশুদের জীবনমান উন্নয়নে গৃহীত কর্মসূচি বাস্তবায়ন করতে পারে।ইউনিসেফের শুভেচ্ছা দূত হিসেবে কেবলমাত্র সেই সকল ব্যক্তিকেই নিয়োগ দেওয়া হয়, যারা পূর্বেই সংস্থাটির কাজে আন্তরিক অঙ্গীকারের প্রমাণ দিয়েছেন। তারা নানাভাবে সময় ও শক্তি ব্যয় করেন; যেমন: মাঠপর্যায়ের প্রকল্প ও জরুরি পরিস্থিতি পরিদর্শন করা, নিজের দেখা অভিজ্ঞতা গণমাধ্যমে তুলে ধরা কিংবা স্থানীয় নীতিনির্ধারকদের সঙ্গে যোগাযোগ করে সমর্থন আদায় ও অর্থ সংগ্রহ করা। 

বর্তমান ইউনিসেফ যুক্তরাজ্যের শুভেচছা দূত ও উচ্চপদস্থ সমর্থকদের মধ্যে রয়েছেন মাইকেল শিন, ডেভিড বেকহ্যাম, মার্টিন বেল, অরল্যান্ডো ব্লুম, চার্লি বুর্ম্যান, মিলি ববি ব্রাউন, স্যার অ্যালেক্স ফার্গুসন, রাল্ফ ফিয়েনেস, রায়ান গিগস, ইওয়ান ম্যাকগ্রেগর, জেমিমা গোল্ডস্মিথ, রজার মুর, জেমস নেসবিট, ভেনেসা রেডগ্রেভ, টম হিডলস্টন, রিতা ওরা, অলিভিয়া কলম্যান  ও রবি উইলিয়ামস। 

## যুব উপদেষ্টা বোর্ড
২০১৯ সাল থেকে ইউনিসেফ যুক্তরাজ্যের একটি যুব উপদেষ্টা বোর্ড রয়েছে, যার লক্ষ্য হল ইউনিসেফের কর্মকাণ্ড ও শিশুদের অধিকার সংক্রান্ত বিষয়ে তরুণদের মতামত পর্যবেক্ষণ করা এবং তাদের মতামত আরো জোরালোভাবে উপস্থাপন করা। বোর্ডের সাবেক সদস্যরা শিশু বিষয়ক মন্ত্রীর সঙ্গে সাক্ষাৎ করে এবং *[[সকার|সকার এইড]]* (দাতব্য ফুটবল ম্যাচ) চলাকালে খেলোয়াড়দের সাক্ষাৎকার নেয়। *বিশ্ব শিশু দিবস* উপলক্ষে তারা ইউনিসেফের নির্বাহী কার্যক্রমের দায়িত্বও সাময়িকভাবে গ্রহণ করে।

এই বোর্ডের প্রতিটি নতুন সংস্করণের মেয়াদ দুই বছর স্থায়ী হয়। বর্তমান বোর্ডের (২০২৩–২০২৫) সদস্যরা হলেন: ডেভ (পুং), ফিন (পুং), টিয়ানা (লিং-নিরপেক্ষ), ম্যাসি (স্ত্রী), কাইয়াস (পুং), রুবি (স্ত্রী), শাফা (স্ত্রী) ও জোনাথন (পুং)।

## কর্পোরেট অংশীদার
ইউনিসেফ সম্পূর্ণভাবে স্বতঃস্ফূর্ত অনুদানের ওপর নির্ভর করে পরিচালিত একটি সংস্থা। কর্পোরেট অংশীদারদের সহায়তা ইউনিসেফের কার্যক্রমে অত্যন্ত গুরুত্বপূর্ণ ভূমিকা রাখে। বর্তমানে ইউনিসেফ যুক্তরাজ্যের সঙ্গে কর্পোরেট অংশীদারত্ব রয়েছে এমন প্রতিষ্ঠানগুলোর মধ্যে রয়েছে: ২০২১ রাগবি লিগ ওয়ার্ল্ড কাপ, বার্কলেস, ইজি জেট, মার্কস অ্যান্ড স্পেন্সার, আইকিয়া, ম্যানচেস্টার ইউনাইটেড, ইই, প্যাম্পার্স ও ভোডাফোন।

## কার্ড ও উপহার
ইউনিসেফ হলো প্রথম দাতব্য সংস্থা, যারা তহবিল সংগ্রহের উদ্দেশ্যে শুভেচ্ছা কার্ড তৈরি ও বিক্রি শুরু করে। ইউনিসেফের সর্বপ্রথম কার্ডটি ছিল বড়দিনের (ক্রিসমাস) কার্ড, যা ১৯৪৯ সালে তৈরি করা হয়। এই কার্ডটি মূলত একটি অঙ্কিত ছবির পুনর্মুদ্রণ ছিল। ১৯৪৭ সালে সাত বছর বয়সী জিটকা সামকোভা ইউনিসেফকে ধন্যবাদ জানিয়ে ছবিটি পাঠায়। দ্বিতীয় বিশ্বযুদ্ধের পর চেকোস্লোভাকিয়ায় জিটকার গ্রাম ইউনিসেফের জরুরি সহায়তা পেয়েছিল।

১৯৪৯ সাল থেকে ইউনিসেফ বিশ্বজুড়ে দারিদ্র্যের মধ্যে বসবাসকারী শিশুদের সহায়তার জন্য অর্থ সংগ্রহের উদ্দেশ্যে নিয়মিতভাবে কার্ড ও উপহারসামগ্রী বিক্রি করে আসছে।

### প্রেরণাদায়ক উপহার ('''ইনস্পায়ার্ড গিফটস)'''
২০০৪ সালে ইউনিসেফ যুক্তরাজ্য তার কার্ড ও উপহারের পরিসর সম্প্রসারণ করে **‘ইনস্পায়ার্ড গিফটস’** নামে এক বিশেষ ধরনের উপহার চালু করে এবং এর মাধ্যমে এমন একটি উপহার দেওয়ার সুযোগ তৈরি হয়, যা শিশুদের জীবনে বাস্তব ও অর্থবহ পরিবর্তন আনতে সাহায্য করে।

ইনস্পায়ার্ড গিফটসের তালিকা বেশ বিস্তৃত হলেও কখন কোন উপহার থাকবে তা সময়ে সময়ে পরিবর্তিত হয়। এই পরিবর্তন নির্ভর করে তখন বিশ্বের কোন অঞ্চলে বা কোন খাতে সহায়তার প্রয়োজন সবচেয়ে বেশি তার ওপর। উদাহরণস্বরূপ, সাধারণভাবে থাকতে পারে ঠান্ডা বাক্সযুক্ত ভ্যাকসিন বহনকারী কন্টেইনার, যা নিশ্চিত করে, শিশুদের জন্য নির্ধারিত টিকা নিরাপদ ও সঠিক তাপমাত্রায় গন্তব্যে পৌঁছায়। আবার এতে থাকতে পারে একটি ধাত্রী কিট, যা ব্যবহার করে নিরাপদে ৫০টিরও বেশি শিশুর প্রসব করানো সম্ভব হয়। এই ধরনের উপহার কেবল একটি স্মারক বা সৌজন্যমূলক উপহারই নয়; বরং তা দরিদ্র ও ঝুঁকিপূর্ণ পরিস্থিতিতে থাকা শিশু ও পরিবারগুলোর জীবনে বাস্তব ও প্রয়োজনীয় সহায়তা পৌঁছে দেয়।

## শিশুর অধিকার সংক্রান্ত চুক্তি

১৯৮৯ সালের জাতিসংঘের শিশু অধিকার সনদ একটি পূর্ণাঙ্গ ও আন্তর্জাতিক মানবাধিকার চুক্তি, যা শিশুদের বিশেষ অধিকারসমূহকে আন্তর্জাতিক আইনের আওতায় নিয়ে আসে। চুক্তিটি শিশুদের জীবন, নিরাপত্তা, স্বাস্থ্যসেবা, শিক্ষা, মতপ্রকাশের স্বাধীনতা ও সমাধিকারসহ বিভিন্ন মৌলিক অধিকার নিশ্চিত করার জন্য সুনির্দিষ্ট নীতি ও মানদণ্ড নির্ধারণ করে।

এই সনদ ইউনিসেফের কার্যক্ষমতা কয়েকগুণ বৃদ্ধি করে। সনদে শিশুদের অধিকার সংক্রান্ত জাতিসংঘের দায়িত্বপ্রাপ্ত সংস্থা হিসেবে ইউনিসেফকে এটি কার্যকরভাবে বাস্তবায়ন করতে উৎসাহিত করা ও শিশুদের সুবিধার্থে আন্তর্জাতিক সহযোগিতা প্রচারের নির্দেশ দেওয়া হয়েছে। এছাড়াও প্রতিটি দেশের সংবিধান বাস্তবায়নের অগ্রগতি প্রতি পাঁচ বছরে একবার কমিটির মাধ্যমে পর্যালোচনা করার সময় ইউনিসেফের প্রতিনিধিত্ব করার অধিকারও রয়েছে।

## জরুরি প্রতিক্রিয়া
যখন কোনো জরুরি অবস্থা ঘটে, ইউনিসেফের স্থানীয় কর্মীরা দ্রুত পদক্ষেপ নেয় এবং সাধারণত ৪৮ ঘন্টার মধ্যে প্রাথমিক সাহায্য পৌঁছায়। জরুরি পরিস্থিতিতে বিশেষজ্ঞ ব্যক্তিরা তাৎক্ষণিক কর্মপদ্ধতি নির্ধারণ করেন এবং এতে বিশেষ করে নারী ও শিশুদের ওপর অধিক গুরুত্ব দেওয়া হয়। মাঠে স্থায়ী অফিস থাকার কারণে ইউনিসেফ সড়ক ও বিমানের মাধ্যমে ত্রাণ কার্যক্রম সমন্বয় করতে সক্ষম হয়। জরুরি ত্রাণ কার্যক্রমের পরে ইউনিসেফ দীর্ঘমেয়াদি পুনর্বাসন প্রচার ও আক্রান্ত শিশুদের জীবনমান উন্নত করার লক্ষ্যেও কাজ করে।

## যুক্তরাজ্যে কার্যক্রম
যুক্তরাজ্যে ইউনিসেফ দেশটির স্বাস্থ্যসেবা কেন্দ্রগুলোতে পরিচালিত ‘শিশু-বান্ধব কর্মসূচির' আওতায় নবজাতক ও শিশুর স্বাস্থ্য ও পুষ্টির মান উন্নয়নে কাজ করে। তাদের এই উদ্যোগের মূল লক্ষ্য হলো মায়েদের বুকের দুধ খাওয়ানোর প্রতি উৎসাহিত করা, শিশুর প্রাথমিক পুষ্টি নিশ্চিত করা এবং স্বাস্থ্যব্যবস্থায় শিশু ও মাতৃবান্ধব পরিবেশ গড়ে তোলা। এছাড়া ইউনিসেফ যুক্তরাজ্য জাতিসংঘের শিশু অধিকার সনদের ভিত্তিতে শিশু-কেন্দ্রিক শিক্ষাব্যবস্থাকে এগিয়ে নিতে "শিশু অধিকার সম্মানকারী বিদ্যালয় পুরস্কারের" (রাইটস রেসপেক্টিং স্কুলস অ্যাওয়ার্ড) কর্মসূচির মাধ্যমে কাজ করে। এই উদ্যোগের মাধ্যমে বিদ্যালয়গুলোতে শিশুদের অধিকার, মর্যাদা ও সার্বজনীন অংশগ্রহণকে গুরুত্ব দেওয়া হয় এবং শিক্ষার্থীদের জন্য একটি নিরাপদ, সম্মানজনক ও অন্তর্ভুক্তিমূলক শিক্ষার পরিবেশ নিশ্চিত করার চেষ্টা করা হয়। এছাড়াও ইউনিসেফ যুক্তরাজ্য "ন্যাশনাল কাউন্সিল ফর ভলান্টারি ইয়ুথ সার্ভিসেসের" সদস্য। এটি জাতীয় পর্যায়ের একটি সংগঠন, যেখানে বিভিন্ন স্বেচ্ছাসেবী যুবসংগঠন একসঙ্গে কাজ করে।

এছাড়াও ইউনিসেফ যুক্তরাজ্য সরকারকে একটি বিশেষ প্রস্তাব দিয়েছে। তা হলো, পাঁচ বছরের কম বয়সী শিশুদের জন্য সারাদেশব্যাপী একটি সমন্বিত ও সরকার স্বীকৃত স্বাস্থ্য ব্যবস্থা গড়ে তোলা, যার আওতায় স্বাস্থ্য, পুষ্টি, পরিচর্যা, শিক্ষা ও পারিবারিক সহায়তাসহ সব ধরনের সেবা উপলব্ধ থাকবে। ইউনিসেফ এই পরিকল্পনাকে 'বেবি অ্যান্ড টডলার গ্যারান্টি' নামে উল্লেখ করে, যার লক্ষ্য হলো জীবনের প্রাথমিক পর্যায়ে প্রতিটি শিশুর জন্য সমতা, উপযুক্ত সেবা ও সুরক্ষা নিশ্চিত করা।

## অন্যান্য কার্যক্রম
ইউনিসেফের অন্যান্য অগ্রাধিকারমূলক কর্মকাণ্ডের মধ্যে রয়েছে সবার জন্য শিক্ষা, শিশুদের টিকে থাকা নিশ্চিত করা, এইচআইভি ও এইডস মোকাবিলা ও শিশু সুরক্ষা।

### শিক্ষা
শিক্ষার ক্ষেত্রে ইউনিসেফ মেয়ে ও ছেলেশিশু উভয়ের জন্য সমানভাবে শেখার সুযোগ নিশ্চিত করতে প্রতিশ্রুতিবদ্ধ। ইউনিসেফ মেয়েদের বিদ্যালয়ে যেতে বাধা সৃষ্টি করে এমন প্রতিবন্ধকতা দূর করতে কাজ করে এবং একই সঙ্গে এটি নিশ্চিত করে যে, একবার ভর্তি হলে তারা যেন পড়াশোনা চালিয়ে গিয়ে শেষ পর্যন্ত স্নাতক বা শিক্ষা সম্পন্ন করতে পারে। সংঘাতপূর্ণ অঞ্চল ও অন্যান্য জরুরি পরিস্থিতিতে ক্ষতিগ্রস্ত দেশগুলোতে ইউনিসেফ শিক্ষা উপকরণ সরবরাহ করে; শিক্ষক সংগঠিত করে; শিশুদের স্কুলে ভর্তি করায়; বিদ্যালয়ের অবকাঠামো প্রস্তুত করে এবং পাঠ্যক্রম উন্নত করে।

### শিশুদের টিকিয় রাখা
শিশুদের টিকে থাকা নিশ্চিত করার ক্ষেত্রে ইউনিসেফের লক্ষ্য হলো, পোলিও সম্পূর্ণভাবে নির্মূল করা, মশারি ব্যবহারের মাধ্যমে ম্যালেরিয়া থেকে সুরক্ষিত শিশুদের হার বৃদ্ধি করা, জন্মের পর প্রথম দুই বছরে একচেটিয়া মায়ের দুধ খাওয়ানোর পক্ষে প্রচারণা চালিয়ে শিশুদের সুরক্ষা দেওয়া এবং নিরাপদ পানি ও স্যানিটেশন সুবিধা উন্নত করার মাধ্যমে ডায়রিয়াজনিত রোগে শিশুদের মৃত্যুর ঝুঁকি কমানো।

### এইচআইভি ও এইডস
২০০৫ সালে ইউনিসেফ ‘ইউনাইট ফর চিলড্রেন, ইউনাইট অ্যাগেইনস্ট এইডস’ নামে পাঁচ বছর মেয়াদি একটি বৈশ্বিক প্রচারণা শুরু করে, যার লক্ষ্য ছিল এইচআইভি ও এইডস কীভাবে শিশুদের জীবন ধ্বংস করে সে সম্পর্কে সচেতনতা বৃদ্ধি করা। এই প্রচারণার উদ্দেশ্য ছিল ২০১০ সালের মধ্যে চারটি লক্ষ্য অর্জন করা: তরুণদের মধ্যে নতুন সংক্রমণ ২৫ শতাংশ কমানো; ৮০% ক্ষেত্রে মা থেকে শিশুর মধ্যে এইচআইভি সংক্রমণ প্রতিরোধ করা; এইচআইভি-আক্রান্ত ৮০% শিশুকে চিকিৎসার আওতায় আনা এবং এইচআইভি ও এইডসে আক্রান্ত বা বাবা-মা হারানোসহ ৮০% ক্ষতিগ্রস্ত শিশুকে সুরক্ষা, পরিচর্যা ও সহায়তা প্রদান করা।

### শিশু সুরক্ষা
নির্যাতন ও শোষণ থেকে সুরক্ষা পাওয়া সকল শিশুর একটি সার্বজনীন অধিকার, যা জাতিসংঘের শিশু অধিকার সনদে উল্লেখ করা হয়েছে। তাই ইউনিসেফ সব ধরনের সহিংসতা ও নির্যাতন থেকে শিশুদের রক্ষায় সর্বোচ্চ গুরুত্ব দেয়। উদাহরণস্বরূপ, সিয়েরা লিওনে ইউনিসেফ ৩,৬০০-এর বেশি শিশুসৈনিককে সৈন্যজীবন ত্যাগ করতে সহায়তা করেছে এবং বুর্কিনা ফাসোতে ইউনিসেফের সহায়তায় এমন আইন পাস হয়েছে, যেখানে নারী যৌনাঙ্গ বিকৃতিকে শাস্তিযোগ্য অপরাধ হিসেবে ঘোষণা করা হয়েছে।

## আরো দেখুন

* ইউনিসেফ
* ইউনিসেফ আয়ারল্যান্ড
* ইউনিসেফের শুভেচ্ছাদূতদের তালিকা
* শিশু অধিকার সনদ

## তথ্যসূত্র


## বহিঃসংযোগ

* 
* Baby Friendly Initiative
* Soccer Aid
* UNICEF International
* UNICEF UK YouTube channel

বিষয়শ্রেণী:ইউনিসেফ
বিষয়শ্রেণী:ইউনিসেফের দেশীয় দপ্তর
বিষয়শ্রেণী:১৯৫৬-এ যুক্তরাজ্যে প্রতিষ্ঠিত
বিষয়শ্রেণী:লন্ডন ভিত্তিক দাতব্য সংস্থা